«Mirakeljenta» var en millimeter fra døden - rørte retten til tårer
Tidlig begynte kollegene hennes å kalle henne «mirakeljenta», for at hun overlevde terrorangrepet 22. juli, er nettopp et mirakel. Den 24 år gamle kvinnen var på jobb som resepsjonist i Høyblokka da bomben smalt, og ble kastet ut på plassen foran fontenen. Kort tid etterpå så hele verden bildet av den lyshårede jenta som blodig ble båret vekk av en kollega og flere politimenn. Hun hadde flere hundre splinter av glass i hodet og overkroppen. Hun var bevisstløs, men pustet selv.Torsdag var faren til 24-åringen med til Oslo tingrett for å bistå forklaringen hennes med det hun ikke selv husker. 22. juli hadde han selv kjørt henne til bussen om morgenen, og hun hadde fortalt at hun skulle sitte i resepsjonen i Høyblokka denne dagen. Hun gledet seg - for der skjedde det litt mer. Rett etter klokken halv fire fredag ettermiddag fikk familien en telefon om eksplosjonen. Faren prøvde å ringe datteren, men fikk ikke svar. De ringte også sykehus og politi, men ingen kunne svare på hva som hadde skjedd med datteren - eller om noen var skadet eller omkommet.De kom til det som skulle bli pårørendesenteret på Ullevål sykehus like etter klokken 17. Ikke før nærmere klokken ti fikk de opplysninger om at sykehuset hadde fått inn to personer fra regjeringskvartalet som fremdeles ikke var identifisert. Det ble faren som gikk inn for å identifisere. Det var henne. - Det var... det var som oppleve det beste og det verste i samme øyeblikk. Det var fantastisk at hun var i live, og forferdelig at hun var så skadd som hun var, fortalte faren, tydelig preget. Kvinnen hadde kommet inn på sykehuset allerede mens familien var på vei inn til Oslo sentrum. Faren skryter av behandlingen hun har fått både i de første, avgjørende timene og i tiden som har gått etterpå.I nesten en måned lå kvinnen i koma. Skadene hun fikk i hodet, var så alvorlige at det med rette kan sier at hun var én millimeter fra døden, sier faren. Da hun våknet hadde hun fremdeles alvorlige skader, og slet spesielt med hukommelsen. - Hodeskaden jeg fikk resulterte i nesten en måned i koma. Det gjør at jeg ikke husker noe fra dagen, og lite fra 2011, forteller kvinnen fra vitneboksen. På Sunnaas sykehus bygget hun seg sakte, men sikkert opp igjen, og under forklaringen i dag blir både aktor Svein Holden og retten rørt av hvor godt humør kvinnen er i. Hun smiler og ler flere ganger. - Jeg er veldig glad for at jeg overlevde. At jeg må gjennom dette halvåret var jeg ikke så forberedt på, men jeg har det jo bra, og jeg vet at ting blir bedre, forteller kvinnen.
22. juli var det langt fra sikkert at kvinnen (24) ville overleve skadene fra terrorbomben. I dag sto hun i vitneboksen med sin historie - og et smil.